**PÁLYÁZATI KIÍRÁS**

**MŰEMLÉKI KERET 2013.**

Budapest Főváros Közgyűlése a főváros városképét meghatározó építészeti értékek rekonstrukcióját, felújítását támogatni kívánja. A Fővárosi Közgyűlés e célra 30.000.000.- Ft pénzügyi fedezetet biztosított, amelyet „Műemléki Keret 2013.” címmel pályázat útján kíván hasznosítani.

A támogatás célja a Budapest városképét meghatározó épített értékek megmentése, azok felújítása, restaurálásának segítése. A támogatás célja hangsúlyozottan az eredeti részek felújítása, restaurálása, visszaállítása.

Ilyenek lehetnek a közterületről látható arculatot, utcaképet meghatározó részek, mint a homlokzati épületdíszek (szobor, relief, majolika, mázas cserép, mozaik, sgraffito, díszítőfestés, díszüvegezés, kovácsoltvas rács és korlát, öntöttvas és spiáter díszítmény, stb.) felújítása, helyreállítása, valamint kapuzat, előtető, lábazat, előlépcső, homlokzat helyreállítása, színezése, külső nyílászárók, tető, kerítés, terasz felújítása. A nagyközönség számára is látogatható közintézmények, egyházi épületek belső tereiben (kapualj, lépcsőház, udvar, belső közös terek) lévő belsőépítészeti, iparművészeti, képzőművészeti értékek felújítása, restaurálása szintén támogatható.

A támogatásra az épületek tulajdonosai és jogszerű használói pályázhatnak, mint építtetők.

**A pályázat elbírálása során előnyt élvez az a pályázó, aki műemléki védettségű épület vagy műemléki jelentőségű területen álló épület közterületről látható homlokzati épületdíszeinek, kapuzatainak felújításához vagy közintézmények nagyközönség számára is látogatható tereiben lévő belsőépítészeti, iparművészeti, képzőművészeti értékek felújításához kér támogatást.**

A Támogatás mértéke függ a beérkezett pályázatok számától és azok minőségétől.

Az elnyert támogatás kizárólag építészeti érték felújítását, rekonstrukcióját hivatott támogatni. Az épületek megfelelő műszaki állapotban tartásához elengedhetetlenül fontos, a jókarbantartás körébe sorolható munkák elvégzését más források (önerő, egyéb pályázatok, stb.) bevonásával lehet megvalósítani. A támogatás a tervezés, tervezői művezetés, felelős műszaki vezetés és műszaki ellenőri tevékenység költségeire nem használható fel. A támogatásra csak még meg nem valósult munkákkal lehet pályázni.

A Fővárosi Közgyűlés által biztosított 30.000.000.- Ft keret vissza nem térítendő támogatásként hasznosítható. Az elnyert támogatást a pályázó a szerződéskötést és a szerződésben vállalt kötelezettségeinek teljesítését követően kapja meg.

A pályázatokat 2014. január 3-ig kell postán beküldeni a Főpolgármesteri Hivatal Városépítési Főosztályának címezve (1052 Budapest, Városház utca 9-11.) vagy személyesen benyújtani a Főpolgármesteri Hivatal Ügyfélszolgálati Irodáján (1052 Budapest V. kerület, Bárczy István utca 1-3.sz. ), hétfőn és szerdán 800-1800-ig, kedden és csütörtökön 800-1630-ig, pénteken 800-1400 óráig.

A pályázatokat **ZÁRT BORÍTÉKBAN** kell benyújtani akár postai úton küldik, akár személyesen adják be.

A borítékra kérjük ráírni:

**MŰEMLÉKI KERET 2013.**

**A pályázatnak tartalmaznia kell:**

**I. Általános adatok:**

1. a pályázati űrlap 1 példányban kitöltve

2. a./ építési engedélyhez kötött munka esetén:

az építési engedélyezési tervdokumentáció és a jogerős építési engedélyezési határozat;

b./ amennyiben a 312/2012. (XI. 8.) Korm. rendelet 1. mellékletében foglaltak szerint nem engedélyköteles a tervezett tevékenység:

tervezési jogosultsággal rendelkező építész tervező és/vagy szakrestaurátor által készített műszaki leírás, valamint az építész tervező vagy szakrestaurátor nyilatkozata arról, hogy a támogatással elvégezni kívánt munka nem építési engedély köteles tevékenység;

c./ amennyiben a kerületi önkormányzat rendelete szerint településképi bejelentési eljáráshoz kötött a tevékenység:

a bejelentési eljárási tervdokumentáció és a bejelentés tudomásul vételéről szóló igazolás;

d./ amennyiben a 393/2012. (XII. 20.) Korm. rendelet 3.§ értelmében örökségvédelmi engedélyhez kötött a tevékenység:

az örökségvédelmi engedélyezési dokumentáció és az örökségvédelmi engedélyezési határozat.

3. fotódokumentáció a felújítani kívánt épület, épületrész bemutatására 3-10 fényképpel a jelenlegi állapotról;

4. a megvalósítást szolgáló részletezett, tételes költségvetés;

5. amennyiben civil szervezet pályázik, annak szervezeti formájának megnevezése, közhasznúsági minősítése, bírósági nyilvántartási száma, adószáma, főbb tevékenységi körének bemutatása, bankszámlaszáma;

**II. Nyilatkozatok, meghatalmazások:**

1. magánszemély vagy jogi személy pályázó esetén, amennyiben nem maga vagy törvényes képviselője jár el, a támogatási szerződés megkötésére vonatkozó meghatalmazás, teljes bizonyító erejű okirati formában;
2. jogi személy pályázó esetében aláírási címpéldány vagy annak hiteles másolata és a cégkivonata;
3. amennyiben a pályázó képviseletét cég látja el, akkor a képviselő aláírási címpéldányán, cégkivonatán és a meghatalmazásán túl a megbízási szerződés;
4. A közpénzekből nyújtott támogatások átláthatóságáról szóló 2007. évi CLXXXI. törvény 14. §-a szerinti nyilatkozatok (a társasházak nem tartoznak az említett törvény hatálya alá, így a társasházak esetében ezen nyilatkozatok csatolása nem szükséges.) A nevezett törvény által előírt nyilatkozatok mintáit jelen pályázati kiírás 1.2 számú mellékletében található „1-3. nyilatkozatok” tartalmazzák.

**III. Társasházak és közös tulajdonú ingatlanok esetében az általános feltételeken túl, az alábbi mellékletek:**

1. lakóközösségi közgyűlési határozat arról, hogy a pályázaton elnyert támogatást igénybe kívánják venni;

2. a tulajdonostársak, a társasház képviseletére jogosító okirat (meghatalmazás, közgyűlési felhatalmazás a szerződés megkötésére, közös képviselő megválasztásáról szóló közgyűlési határozat vagy annak hiteles másolata, megbízási szerződés);

**Hiánypótlás**

Amennyiben a pályázó hiányosan nyújtja be pályázatát, a kiíró a pályázat benyújtási határidejét követő 8 munkanapon belül a pályázót – **a pályázati adatlapon feltüntetett e-mailcímre elküldött elektronikus levélben** – egyszeri alkalommal, kézbesítési visszaigazolást kérve hiánypótlásra szólítja fel.

A hiányzó dokumentum(ok) benyújtására **kizárólag személyesen** **vagy postai úton** **van lehetőség** Főpolgármesteri Hivatal Ügyfélszolgálati Irodáján (1052 Budapest V. kerület, Bárczy István utca 1-3.sz. ), hétfőn és szerdán 8:00-18:00-ig, kedden és csütörtökön 8:00-16:30-ig, pénteken 8:00-14:00 óráig a hiánypótlásra való felszólítást követő 5 munkanapon belül.

**A kivitelezés megvalósulását követő elszámolásnak mellékletként tartalmaznia kell:**

1. a számlát kiállító céggel kötött **vállalkozási szerződés másolatát**
2. amennyiben a pályázati anyagban szereplő költségvetés után **attól eltérő, új költségvetés** készült, annak csatolását;
3. **a Támogatott és az általa igénybe vett kivitelezők közötti műszaki átadás-átvételi jegyzőkönyvet;**
4. **számlamásolatokat**

a számlán szerepeljen:

* „A számla a 2013. évi Műemléki Keret elszámolásához került felhasználásra”
* a támogatott aláírása, pecsétje

a számlamásolaton szerepeljen:

* „A számlamásolat az eredetivel mindenben megegyező”
* a támogatott aláírása, pecsétje

A számla kizárólag a szerződésben szereplő, támogatott munka elvégzéséhez szükséges építési anyagról és annak kivitelezéséhez kapcsolódó munkadíjról szólhat!

A számlán megrendelőként a Támogatott szerepeljen.

A pályázat alapján vissza nem térítendő támogatás nyerhető el.

A határidőn túl érkező, valamint tartalmilag és formailag meg nem felelő pályázatok elbírálására nem kerül sor, azok érdemi vizsgálat nélkül elutasításra kerülnek.

A benyújtott pályázati anyag eredeti példánya az elbírálást követően a kiírótól nem igényelhető vissza.

A beérkezett pályázatokat a főpolgármester javaslatára a Fővárosi Közgyűlés bírálja el 2014. február 28–ig. A döntésről ezt követően 30 munkanapon belül a pályázók értesítést kapnak.

A szerződéskötés meghiúsul, ha a nyertes pályázó a pályázatának pozitív elbírálásáról szóló tájékoztatóban foglalt határidőig a támogatásra vonatkozó szerződést nem írja alá.

A szerződéskötés meghiúsulása esetén a pályázaton elnyert összegre a pályázó a továbbiakban nem tarthat igényt.

A támogatást elnyert pályázókkal a támogató nevében, a főpolgármester megbízásából a Főpolgármesteri Hivatal Városépítési Főosztályának vezetője megállapodást köt. A megállapodásnak tartalmaznia kell a megítélt pénzösszeg felhasználásának módját, határidejét, feltételeit, az ellenőrzés szabályait. A nyertes pályázókkal kötendő megállapodások tervezetét a pályázati kiírás 1.3 számú melléklete tartalmazza.

A pályázat által támogatott munkák teljesítésének határideje maximum a szerződéskötéstől számított egy év időtartam lehet.

A főpolgármester a pályázat alapján elnyert pénzösszeg felhasználását a Főpolgármesteri Hivatal közreműködésével ellenőrzi.

A pályázatok benyújtásához, a kivitelezés során felmerülő kérdések tisztázásához, illetve az elszámolás zavartalanabbá tétele céljából a Főpolgármesteri Hivatal Városépítési Főosztálya konzultációs lehetőséget biztosít telefonon vagy előzetes egyeztetés alapján.

telefon: 327-1450

1052 Budapest, Városház utca 9-11. III. emelet 373.

Mellékletek:

1.1. Pályázati űrlap

1.2. Nyilatkozatok aközpénzekből nyújtott támogatások átláthatóságáról szóló 2007. évi CLXXXI. tv. alapján

1.3. Támogatási szerződés minta

Budapest, 2013. szeptember